בשבוע שעבר נחנך מרכז סיגליות, מרכז לקשישים עם מוגבלות שכלית - התפתחותית, בדרגות שונות של סיעוד.
קשישים ומבוגרים בעלי מוגבלות שכלית התפתחותית מגיל 45 ומעלה המופנים ע"י העו"ס שלהם יכולים להגיע למרכז סיגליות החל משעות הבוקר ועד שעות אחר הצהריים. במסגרת הפעילות במרכז משתתפים הקשישים בפעילויות חברתיות ופעילויות שקומיות – סיעודיות ותעסוקתיות.
המבנה בו שוכן מרכז סיגליות בשעריה, עבר שיקום יסודי במימון עיריית פתח תקווה, קרן שלם והמוסד לביטוח לאומי ומופעל על ידי עמותת שק"ל. המבנה בן 2 קומות, הונגש באופן מלא ועוצב בסגנון ביתי (ולא מוסדי) וזאת מתוך מחשבה להקנות לציבור המשתתפים בפעילות תחושה ביתית, מאחר והשהות במרכז הוא חלק משגרת יומם. במקום עובד צוות פרה-רפואי מקצועי ומיומן.
אשר שוקר ראש אגף שירותים חברתיים ובריאות בירך ואמר "חברה איכותית נמדדת במתן השירותים והעזרה לחוליה הכי חלשה בשרשרת, ופתח תקוה מוכיחה כי היא מלווה את כל תושביה לאורך כל מסלול החיים".
ראש העיר רמי גרינברג "אנו שמחים לחנוך בעיר את מרכז סיגליות. זוהי מסגרת ראשונה מסוגה בעיר ואחת הבודדות והייחודיות הקיימות בארץ. מרכז סיגליות מהווה חוליה נוספת במתן השירותים שאנו מספקים לתושבי העיר. עיריית פתח תקוה מספקת לתושביה מעטפת שירותים מלאה – 360 מעלות. מרכז סיגליות יספק מענה איכותי למבוגרים עם מוגבלות ויספק להם מסגרת תעסוקתית ושקומית ראויה. אני מודה לכל הגורמים והשותפים לעשייה".